DA Den Europæiske Unions Tidende C 89/62

Offentliggørelse af en ansøgning i henhold til artikel 50, stk. 2, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 89/10

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»TORRONE DI BAGNARA«

EF-Nr.: IT-PGI-0005-01101-27.03.2013

BGB ( X ) BOB ( )

1. Betegnelse

»Torrone di Bagnara«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Torrone di Bagnara« betegner udelukkende et produkt fremstillet gennem tilberedning og kogning af honning, sukker, ristede mandler med skal, stødt kanel og stødt nellike overtrukket med krystalsukker eller usødet kakaopulver.

»Torrone di Bagnara« findes i to udgaver, afhængigt af hvad den er overtrukket med:

Martiniana (overtrukket med krystalsukker)

Torrefatto glassato (overtrukket med usødet kakaopulver)

Når »Torrone di Bagnara« sendes på markedet, har den følgende fysiske og organoleptiske egenskaber:

Form: Rektangular parallelpipendum med afrundede sider

Størrelse:

Længde: mellem 4 og 12 cm

Bredde: mellem 1,5 og 2,5 cm

Højde: mellem 1,5 og 2,5 cm

Vægt: mellem 14 og 35 g.

Ydre udseende: ujævn brun overflade — en brun nuance kendt som »manto di monaco« (»munkekutte«) — overtrukket med krystalsukker (»Martiniana«) eller skinnende, glat og blank mørkebrun overflade, som skyldes glasuren bestående af en blanding af sukker og kakaopulver (»Torrone glassato«).

Indvendigt udseende: brun med mange jævnt fordelte mandler.

Konsistens: sprød og smuldrende.

Smag: Ved første bid er nougaten smuldrende og sprød, hvilket skyldes den helt rigtige ristning af mandlerne og den høje temperatur, som sukkerblandingen udsættes for. I munden afbalanceres produktets sødme af smagen af ristede mandler og en tydelig karameliseret fornemmelse med en mild eftersmag af krydderier, som i »Torrefatto glassato« også omfatter smagen af usødet kakaopulver.

3.3. Råvarer (kun for forarbejdede produkter)

»Torrone di Bagnara« fremstilles af følgende ingredienser:

Obligatoriske ingredienser

Ingredienser til nougatblandingen

— Sukkerblanding fremstillet af florsukker og orangeblomsthonning, klar blomsterhonning eller honning af rød hanekløver

— Søde mandler med skal

— Stødt kanel og stødt nellike

Ingredienser til glasuren

— »Martiniana«: florsukker til glasuren, krystalsukker til pudring

— »Torrefatto Glassato«: florsukker — eventuelt delvist erstattet af fondant — til glasuren, usødet kakaopulver med 22-24 % kakaosmør.

Valgfrie ingredienser til de to udgaver

Æggehvide eller albumin, vanilje, essentielle citrusfrugtolier, tekniske hjælpestoffer til fremstilling af sukkersirup.

Produktet indeholder hverken konserveringsmidler eller kunstige farvestoffer.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af forarbejdningen af ingredienserne og kogningen af »Torrone di Bagnara« finder sted i det afgrænsede geografiske område.

3.6. Særlige regler vedrørende udskæring, rivning eller emballering osv.

»Torrone di Bagnara« sælges i enkeltstyks- eller flerstykspakker. For at beskytte produktkvaliteten skal emballeringen finde sted inden for højst fire timer efter, at produktet er afkølet. Dette bidrager til at forhindre mulig bakteriel forurening og sikrer, at produktet ikke optager fugt fra omgivelserne, som ikke blot ville medføre en risiko for mugdannelse under lagringen, men også en øjeblikkelig blødgørelse af produktet, som vil have negative konsekvenser både for dets ydre udseende (glasuren ville smelte, eller der ville opstå revner på overfladen) og for dets konsistens (noget af sprødheden ville gå tabt). I denne etape er det også nødvendigt at undgå håndtering af produktet for at sikre, at overfladen ikke mister sin glans (»Torrefatto glassato«) eller en del af sukkerpudringen (»Martiniana«).

3.7. Specifikke mærkningsregler

Når »Torrone di Bagnara« sælges i enkeltstykspakker, skal emballagen være forsynet med ordene »Torrone di Bagnara«, »Indicazione Geografica Protetta« (»Beskyttet geografisk betegnelse«) skrevet fuldt ud (akronymet »IGP« (»BGB«) kan tilføjes) og/eller EU-logoet samt produktets logo som vist nedenfor.

Når »Torrone di Bagnara« sælges i flerstykspakker, dvs. i en bakke eller en æske indeholdende flere stykker individuelt emballeret nougat, skal pakken (bakke eller æske) og hvert enkelt stykke være forsynet med ovennævnte betegnelser og billeder.

Det er forbudt at tilføje en beskrivelse, der ikke udtrykkeligt er tilladt.

Det er dog tilladt at anvende en af de to supplerende betegnelser for glasurtypen (»Martiniana« eller »Torrone glassato«), referencer, herunder historiske referencer, til varemærker, forudsat at de ikke vildleder forbrugeren, og andre sande og påviselige referencer, som er tilladt i EU-lovgivningen, national eller regional lovgivning.

Produktets logo er forsynet med ordene »Torrone di Bagnara« i en enkelt linje øverst. I den centrale del af logoet findes et stiliseret billede af Rocco di Bagnara-fortet oven over en havfrue, hvis krop har form som en buet linje.

4. Præcis afgrænsning af det geografiske område

Det geografiske område for produktion af »Torrone di Bagnara« er hele kommunen Bagnara Calabras' administrative område i provinsen Reggio Calabria.

5. Tilknytning til det geografiske område

5.1. Det geografiske områdes egenart

Det geografiske område er en kystby beliggende ved foden af en høj, stejl klippeside, hvis struktur aldrig har muliggjort landbrugsaktivitet bortset fra nogle smalle rækker vinstokke, der dyrkes på terrasser, og denne beliggenhed har besværliggjort samhandel med det indre af landet. Den økonomiske udvikling i Bagnara har således altid været centreret omkring havet, der har fungeret som afsætningsvej for de traditionelle lokale produkter. Disse lokale produkter blev ofte byttet med sukker og krydderier, og tilgængeligheden af disse lå til grund for de lokale krydderihandelsvirksomheder, der opstod i første halvdel af det 19. århundrede. Krydderihandelsvirksomhederne var forgængerne for de moderne industrivirksomheder eller håndværksvirksomheder, der fremstiller »Torrone di Bagnara«, og fungerede som udviklingscentre for de færdigheder, der har udviklet sig i byen, og som helt frem til i dag er kendetegnet ved et særligt kendskab til både ingredienser og produktionsprocesser.

5.2. Produktets egenart

»Torrone di Bagnara« sælges i to udgaver, som historisk er blevet fremstillet i byen af samme navn, nemlig »Martiniana« og »Torrefatto glassato«. De kendetegn, der har etableret »Torrone di Bagnara« i forbrugernes bevidsthed, er dens særlige smuldrende og sprøde konsistens. Disse kendetegn hænger sammen med den traditionelle fremstillingsmetode, hvor blandingen koges over en høj flamme ved høje temperaturer, hvilket ikke er tilfældet med de normale nougattyper, der fremstilles i vandbad ved lavere temperaturer. Denne fremstillingsmetode medfører også andre specifikke organoleptiske kendetegn som f.eks. nougatens indvendige brune farve og den særlige karameliserede fornemmelse i munden. Et andet typisk kendetegn ved »Torrone di Bagnara« er brugen af krydderier, en historisk arv, der er typisk for det geografiske område, og som beriger og gør smagen af »Torrone di Bagnara« til noget særligt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Med tiden er »Torrone di Bagnara« blevet meget berømt. Dette ry går helt tilbage til 1846, hvor »Torrone di Bagnara« blev specifikt nævnt som en specialitet fremstillet af en familie af konditorer, der stadig eksisterer i dag, og som blev leverandør til kongehuset Savoyen i slutningen af det århundrede. I løbet af det 19. århundrede vidner talrige skrifter om den intensive fremstillingsaktivitet og lige så intensive forsendelse af produktet. I 1885 skrev forfatteren N. Marcone, at »Torrone di Bagnara« er blevet udbredt i hele verden, og den fortjener helt klart den ære (»Un viaggio in Calabria. Impressioni e ricordi«). »Torrone di Bagnaras« ry fortsatte i hele det 20. århundrede. I 1983 skrev Canon A. Giuffrè i sin »Storia di Bagnara«, at »Denne konfekturevares (»Torrone di Bagnara«) særlige karakter … har gjort Bagnara berømt«.

Desuden er »Torrone di Bagnara« blevet nævnt som et typisk produkt fra det afgrænsede geografiske område i lokale aviser, gastronomiske guider og tidsskrifter. I en artikel med titlen »Le tante vie del torrone« offentliggjort i avisen Gazzetta del Sud den 14. december 1995 blev Bagnara kommune udpeget som startstedet for den såkaldte »nougatrute«, og navnene på adskillige familier, der længe har fremstillet »Torrone di Bagnara«, blev nævnt. I fødevareguiden »Atlante dei prodotti tipici dei Parchi Italiani« (2002 udgaven, s. 215) nævnes Bagnara Calabra i afsnittet om konfekture fra Calabrien som en lokalitet, der er berømt for sin langvarige tradition for fremstilling af nougat, og den indeholder information om produktudgaverne og de anvendte ingredienser. I publikationen »Calabria sapori di una terra antica — le specialità enogastronomiche regionali d’eccellenza ed i prodotti tipici di qualità« (s. 11, offentliggjort af de regionale myndigheder i Calabrien, 2004) nævnes »Torrone di Bagnara« som en typisk konfekturevare fra Calabrien. Denne forbindelse cementeres af den traditionelle »Festa del Torrone«, som afholdes hvert år i november, og som bidrager til at udbrede produktets ry og omdømme.

Historiske og kulturelle elementer

I perioden efter Anden Verdenskrig begyndte en række små virksomheder at dukke op, hvilket resulterede i et fuldt udviklet »Torrone di Bagnara distrikt«, kendetegnet ved dets aktørers særlige vitalitet. Med årene udviklede de særlige teknikker, ligesom de udviklede og opretholdt den knowhow og de færdigheder, der er nødvendige både til forarbejdning af ingredienserne og til den endelige præsentation af de to udgaver af produktet »Martiniana« og »Torrefatto Glassato«. Denne knowhow og disse færdigheder er blevet givet videre fra generation til generation og findes ikke i andre områder.

Desuden kan den lokale specialiserede sprogbrug spores tilbage til den ældgamle fremstillingstradition, f.eks. »manto di monaco« (»munkekutte«) for nougatens farve, »cotta« for den varme, uformede nougatblanding og »torroniera« for den særlige gryde, som chefkonditorerne anvender.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Produktspecifikationens fulde tekst findes på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it) og klikke på »Qualità e sicurezza« (i øverste højre hjørne af skærmen) og dernæst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.